Suomen kieli
Huuleni ah!
 Viritä kantelees, jännitä; kah!
 Nousnut on aurinko Suomen
 Koitto suloinen.
     Kieleni hei!
 Kahleesi sitkiät katkeevat; ei
 Kaiku nyt vierahan ääni
 Läpitse pääni.
     Uralin luot
 Sen kauneudesta kaikuivat; nuot
 Tulivat sieltä isämme
 Kulkeissa tänne.
     Opistojen
 Seinät nyt suosivat äitikielen;
 Yliopistokin Suomen
 Kuulee sen äänen.
     Senatikin,
 Suomemme suuri hallitusistuin,
 Suvaitsee suojansa tälle
 Äitikielelle.
     Armaani yö
 Katoo ja poikki on kapalovyö.
 Kauvan on kätketty lasta,
 Miestä se vastaa.
     Veljeni te,
 Sankarit Suomemme taistelkaatte!
 Voittonne teillä on soma
 Kielenne oma.
     Armias Sä,
 Maailman haltia, kielemme tä
 Armolla ota se suojaas,
 Haltuus ja huomaas!

G. Jussilainen.

Lähde: Hämäläinen 10.9.1858.

Gabriel Jussilainen
Runot
Hämäläinen
1858